https://ask.fm/Alghazimh/answers/143081415749 1لا يا استاذ غازى صدكم لينا هو اللى بيدفعنا ندخل ،، لانه على ما اتعلم كل حاجه فى دينى هكون ساعتها مُت ،، انا من كتر ما بشوف اسألتهم وثقتهم بنفسهم هنا بدون ما اقرألهم شئ بيجيلى شك فى دينى ولا بعرف اعمل عباده من قلبى دفعنى انى ادخل واسمع واقرأ بعض الاشياء shaimaa boshra
لو هتزعلي من كلامي ، ما تقرأيش من دلوقتي ، واعتبري الجواب مش ليكي ، اتفقنا؟ 1- صدنا ليكم عن إيه؟ ، عن إن أنتم تخشوا صفحات الملحدين يعني؟  مش فاهم صراحة المنطق هنا؟ ، يعني أنا لما أقول لواحد مناعته الفكرية ضعيفة وفيه من الجهل ما فيه ، ما تدخلش يابني مكان موبوء زي دا ، يبقى أنا كده بأقوله ادخل؟ ، فعلًا مش فاهم! 2- على ما اتعلم كل حاجة في ديني هأكون ساعتها مت.  آه ، فأنت قررتي بقا ما تعمليش كده وكسلتي تتعلمي ، بس في المقابل قررتي تخشي صفحات الملحدين عادي ، فين المنطق برضه يا أفندم؟  ومش لازم تتعلمي كل حاجة في دينك عشان تبقى متيقنة منه في الأساس ، ماحدش فينا كلنا قال كده ، الكلام على أن في أساسيات أغلب الناس جاهل بها ، فبنقوله : اتعلمها يا أفندم من فضلك ، وإلا ما تقراش حاجة تشكك في دينك يعني! ، شيء منطقي جدًا! 3- لما بتشوفي أسئلتهم هنا بيجيليك شك في دينك من الثقة.  والسؤال بيكون تحته جوابه ومع ذلك بتشكي ، مش كده؟  فقمتي بقا عملتي إيه؟ ، قررتي تروحي المكان اللي مفيهوش أجوبة اللي هو صفحاتهم ، اللي فيها نفس الثقة والغرور ، بس مفيش ردود بقا هناك ، وطبعًا كده مش هتشكي خالص :) فين المنطق تاني؟ 4- ما أطمأنتش لديني غير لما لقيتهم بيقولوا خيال علمي.  آه ، بس غيرك مئات ، أهاليهم بيكلموني في التليفون وهما بيعيطوا بدل الدموع دم عشان خدوا نفس القرار ، وراحوا هناك ، وفضلوا هناك بقا ما رجعوش :)  فالمفروض أنك أنتي تحمدي ربنا أن دا ما حصلش مع كل المعطيات اللي قلتيها دي ، مش أنه دا يكون الأصل ، لأ دا مش الأصل ، وأظن في الحتة دي تجربتي أكبر من تجربتك.  ومش شرط عشان الإنسان يطمئن لدينه يخش صفحات الملحدين ، هنروح بعيد ليه؟  أنا أهه بأرد على الملحدين ، وعمري في حياتي ما دخلت صفحات ملحدين ولا شفتها غير بعد ما بقيت بأرد أصلًا ، طب كنت بأرد منين؟ ، من الهوا؟ ، لأ ، لأن أنا اتعلمت ، ومش بأقول أن أنا الواد الفت يعني ، بس العلم نور ، مش محتاج أروح أنبش في كوم الزبالة عشان اتأكد أن أنا نضيف ، بمجرد النظر ممكن أعرف ، ودا اللي العلم بالدين بيوفرهولك ، أنك تبقى عندك القدرة على النظر!  لكن مش حل طبعًا ، تروح تقرأ هناك ، وبعدين بقى لو قابلك شبهة قوية تروح هادمة لك دينك الهش ، وتقعد تعيّط جنبه! 5- عاوزة الصراحة؟  الثقة اللي بتتكلمي بيها دي مش غريبة عليا ، شفتها كتير في ناس كانوا فاكرين أنهم قادرين على التعامل مع مستويات الشبهات بكل ثقة ، وبعد شهور لقيتهم قدامي على الطرف التاني :)  ودا والله ما هو رجم بالغيب ولا حاجة ، بس هي قوانين : الأسباب تؤدي لنتائج.  الأول بيكون الشبهات قدامه سهلة وبسيطة ، بعدين بيقرر يتجرأ ويناقش ، بعدين بيكتشف ضعفه وجهله ، بعدين بينتقل للجانب المنتصر ، حاجة متكررة لدرجة إنها بتبان من أولها دايمًا. اتعلمي يا أفندم ، محدش بيتولد عالم آه ، بس عيب السكوت علي الجهل ، فضلًا عن تبريره زي ما حضرتك بتحاولي هنا! ، زي ما بتقولي شفت مناظرات وقرأت كتب عقيدة ، هو دا الصح ، لكن تبرير أنك تروحي هناك بكل ثقة دا مالوش معنى سامحيني! ووالله العظيم ، أنا كلامي مش موجه لشخصك بقدر ما هو موجه لحالة ، حالة قاعدين بنعاني منها وكل يوم يتساقط ناس قدامنا كان ممكن يحموا نفسهم جدًا بخطوة استباقية وقائية ، بس قرروا يعاندوا أو يكسلوا أو حتى يتجرأوا ، وفي الآخر فقدوا أغلى ما يملكون ، فقدوا الطريق الوحيد للجنة :) بس كده.